
LIETUVOS RESPUBLIKOS SEIMO
KAIMO REIKALŲ KOMITETAS


PAPILDOMO KOMITETO IŠVADA
DĖL Seimo nutarimo „Dėl Lietuvos Respublikos teritorijos bendrojo plano valstybės teritorijos erdvinio vystymo krypčių ir teritorijos naudojimo funkcinių prioritetų patvirtinimo“ projekto nr. xiiip-4276

[bookmark: _GoBack]2020-04-08 Nr. 110-P-7
Vilnius


1. Komiteto posėdyje dalyvavo: Komiteto pirmininkas Andriejus Stančikas, Komiteto pirmininko pavaduotojas Kazys Starkevičius, Komiteto nariai: Juozas Baublys, Petras Čimbaras, Aurimas Gaidžiūnas, Rasa Petrauskienė,

2. Ekspertų, konsultantų, specialistų išvados, pasiūlymai, pataisos, pastabos (toliau – pasiūlymai):

	Eil.
Nr.
	Pasiūlymo teikėjas, data
	Siūloma keisti
	
Pasiūlymo turinys

	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	1
	Seimo kanceliarijos Teisės departamentas, 2019-12-10.
	
	
	
	Atkreipiame dėmesį, kad teikiamas projektas yra alternatyvus Lietuvos Respublikos Seimo nutarimo „Dėl Lietuvos Respublikos teritorijos bendrojo plano valstybės teritorijos erdvinio vystymo krypčių ir teritorijos naudojimo funkcinių prioritetų patvirtinimo“ projektui Nr. XIIIP-4277. Atsižvelgus į tai, kad Lietuvos Respublikos Seimas, įvertinęs alternatyvius projektus, priims tik vieną iš jų, kyla abejonių, ar projekte reikia nurodyti, kurią iš abiejuose projektuose siūlomų Lietuvos Respublikos teritorijos bendrojo plano valstybės teritorijos erdvinio vystymo krypčių ir teritorijos naudojimo funkcinių prioritetų – koncepcijų Lietuvos Respublikos Seimas patvirtino. Todėl, svarstytina, ar žodžių ,, - koncepciją su I alternatyva“ nereikėtų išbraukti.
	Nesvarstyta
	

	2
	Seimo kanceliarijos Teisės departamentas, 2019-12-10.
	
	
	
	Korupcijos prevencijos įstatymo 8 straipsnio 1 dalies 16 punkte nustatyta, kad teisės akto projekto rengėjas atlieka teisės akto projekto antikorupcinį vertinimą, jeigu rengiamame teisės akte numatoma reguliuoti visuomeninius santykius, susijusius su teritorijų planavimu. Atsižvelgus į tai, turėtų būti atliktas teikiamo projekto antikorupcinis vertinimas.
	Nesvarstyta
	



3. Piliečių, asociacijų, politinių partijų, lobistų ir kitų suinteresuotų asmenų pasiūlymai:

	Eil.
Nr.
	Pasiūlymo teikėjas, data
	Siūloma keisti
	Pasiūlymo turinys
	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	1
	Lietuvos miško ir žemės savininkų asociacija, 2020-04-06.
	
	
	
	1) LRBP koncepcija po patvirtinamo Seime įgys įstatymo galią ir pagal Lietuvos strateginių dokumentų hierarchiją bus svarbiausias valstybės teritorijų planavimo dokumentas. Tad kiekviena teksto frazė ar formuluotė yra labai svarbi ir turės būti taikoma praktikoje tiesiogiai. Tai teisiniu požiūriu iš esmės skiriasi nuo ankstesniu laikotarpiu tvirtinto ir iki dabar galiojančio Lietuvos Respublikos teritorijos bendrojo plano (jo sprendiniai galioja iki 2020 m.)
2) Trūksta aiškumo, kiek Lietuvos erdvinio vystymosi sprendiniai dera ir remiasi jau anksčiau priimtu aukščiausio lygmens strateginiu dokumentu - Lietuvos pažangos strategija 2030 https://e-seimas.lrs.lt/portal/legalAct/lt/TAD/TAIS.425517, nes Seimui tvirtinti pateikiamuose dokumentuose [LRBP+KONCEPCIJA.+Priedas+Nr.+3.pdf] yra pateikiama tik keletas pasirinktinų punktų. Pvz. Lietuvos pažangos strategijos 2030 6.7. punkte nurodoma, kad (citata): Gamtos ištekliai naudojami racionaliai, išsaugota natūrali biologinė įvairovė ir kultūrinis kraštovaizdis,  mažinama aplinkos tarša. Tačiau LRBP koncepcijos abejuose variantuose daugiau koncentruojamasi į gamtos išteklių naudojimo mažinimą, kraštovaizdžio natūralizavimą, teritorijų, kuriose planuojama drausti ar riboti ūkinę veiklą, vienpusišką plėtrą.
3) Rengiant LRBP koncepcijos dokumentus yra neatsižvelgiama į tai, kad didžioji dalis ž. ū. naudmenų ir apie pusę miškų yra privačioje nuosavybėje, tad su privačių savininkų teisėmis ir interesais yra (ir bus) privalu skaitytis, kaip tai įtvirtinta LR Konstitucijoje (23 straipsnis: Nuosavybė neliečiama. Nuosavybės teises saugo įstatymai. Nuosavybė gali būti paimama tik įstatymo nustatyta tvarka visuomenės poreikiams ir teisingai atlyginama.).
Tuo tarpu susidaro įspūdis, kad rengiant LRBP yra „pamiršta“ pilnavertiškai įtraukti į vertybės privačią nuosavybę ir deramą jos teisių apsaugą, teisingumą, nors formaliai ir nurodoma, kad sprendiniai siejami su Lietuvos valstybės ir jos žmonių vertybėmis, išdėstytomis Lietuvos Respublikos konstitucijoje. Manytume, kad neužtenka tik kažkur prabėgomis paminėti, tačiau būtina pilnavertiškai ir besąlygiškai įtraukti Konstitucijoje įtvirtintas pamatines vertybes. Žodžiu, vadovautis tuo, kas formaliai konstatuojama (citata): “<…> Lietuvos Respublikos bendrojo plano koncepcijos dokumentas yra vizionistinis dokumentas, siekiantis pamatyti ir aprašyti Valstybės erdvinę raidą trisdešimt metų į priekį. Todėl jis besąlygiškai remiasi pamatinėmis Valstybės ir visuomenės vertybėmis bei turi ambiciją sukurti galimai geriausią perspektyvinį Valstybės erdvinį modelį - viziją.<…>“ Ir tik vienoje LRBP koncepcijos vietoje yra vienintelis sakinys (citata): „<...> Dėl itin didelės privačių interesų gausos ir įvairovės, atskirų teritorijų naudojimo ir apsaugos režimo subalansavimas formuojant konkrečiai teritorijai nustatytus vystymo tikslus ir tvarkymo reglamentus, išlieka vienu iš sunkiausiai sprendžiamu ir daugiaplaniu teritorijų planavimo uždavinių. <...>“.
Manytume, tai yra NEPAKANKAMA. Nėra, o yra būtina įvertinti rengiamų LRBP sprendinių kaštus, įvertinti, kaip bus užtikrinamos privačios nuosavybės teisės, o jei yra neišvengiama - tuomet įvertinti dėl atsirasiančių nuosavybės teisių apribojimų ar nusavinimo būtinas išmokėti kompensacijų sumas ir kitus aspektus. Kitu atveju bereikalingai būtų kuriama nepriimtina teisinėje valstybėje teisinio netikrumo atmosfera.
4) Atkreiptinas dėmesys į skyr. „3.5.1. Iškastinių išteklių naudojimo potencialas“ konstatuojamą faktą dėl l. mažos dalies išžvalgytų naudingųjų iškasenų išteklių panaudojimo galimybių: <...> atsižvelgiant į šiuo metu galiojančią teisinę bazę, visiškai, t. y. be jokių apribojimų, galima būtų pradėti naudoti tik apie 23 % detaliai išžvalgytų bei 21 % parengtinai išžvalgytų kietųjų naudingųjų iškasenų telkinių. <...>
5) LRBP Koncepcijos projekto sprendiniais projektuojama tolesnė nesubalansuota saugomų teritorijų ekstensyvi plėtra šalyje (t. y. kuo didesniuose plotuose ir kuo labiau ribojant žmogaus ūkinę veiklą jose):
5.1. Saugomų teritorijų tolesnė plėtra programuojama neįvertinus realių poreikių bei valstybės finansinių galimybių (vienintelėje vietoje tekste paminint, kad (citata): „<...> formuoti gamtinio karkaso, gamtiniu ir kultūriniu požiūriu vertingų (saugomų ir saugotinų) teritorijų sistema, realizuojama per valstybinį rėmimą ir privačių iniciatyvų skatinimą, <...>”. Reikėtų bent apytiksliai įvardinti, kiek tai kainuoja šiuo metu ir kiek tai kainuos papildomai, jei bus įgyvendinami LRBP koncepcijoje siūlomi sprendiniai.
5.2. Nepagrįstas reikalingumas pasiūlymų 1) steigti Sūduvos (Suvalkijos) nacionalinį parką; įvesti naujas saugomų teritorijų kategorijas: 2) rekreacinius regioninius parkus ir 3) istorinius valstybinius parkus ir 4) istorinius regioninius parkus bei 5) inicijuoti valstybinių ir savivaldybės draustinių sistemos papildymą Šioje koncepcijoje deklaruojamas <...> konceptualiai naujų saugomų teritorijų sistemos vystymo idėjų plėtojimas, kuris esamu atveju susijęs su 6) naujų saugomų teritorijų (draustinių arba gamtinių apyrubių) steigimu ir apsaugos režimo palaikymu visuomeninių organizacijų ir privačios žemės savininkų iniciatyva.
LRBP Koncepcijos rengėjai kažkodėl neįžvelgia jokių prieštaravimų dėl šiuo metu Lietuvoje esamos (ir papildomai toliau plečiamos) savitos nacionalinės saugomų teritorijų sistemos (skirtos daugiau kraštovaizdžiui, o ne gamtinėms vertybėms saugoti), neįvertina, kiek jau kelis dešimtmečius egzistuojanti plataus masto saugomų teritorijų sistema Lietuvoje prisidėjo prie deklaruojamų tikslų pasiekimo.
5.3. Ir toliau primygtinai remiamasi netikslia statistika apie Lietuvos saugomų teritorijų užimamą plotą, ignoruojant faktą, kad Valstybinės saugomų teritorijų tarnybos prie Aplinkos ministerijos kuruojamo Valstybės saugomų teritorijų kadastro pateikiamoje statistikoje atspindėtos ne visos LR Saugomų teritorijų įstatymu apibrėžtos teritorijos, o tiktai jų dalis (kuri daugiau ar mažiau atitinkanti Pasaulinės gamtos apsaugos organizacijos IUCN visuotinai pripažintus 6 kriterijus saugomoms teritorijoms). Tad statistika, kuria remiamasi, neva saugomų teritorijų tinklas ir su jomis susiję veiklos apribojimai dabar teužima 17,64 % šalies ploto, o planuojama 2,71 % plėtra ir kad tai sudarytų 20,35 % nuo šalies teritorijos ploto, prasilenkia su objektyvia realybe. Juk, pavyzdžiui, vien tiktai LR saugomų teritorijų įstatyme apibrėžto gamtinio karkaso (GK) teritorijų ploto dalis projektuojama ne mažiau kaip 65 % šalies teritorijos [jose numatant dar didinti gamtinio karkasui priklausančių teritorijų natūralumą, t. y. dar labiau apriboti žmogaus veiklą]. Tačiau paraleliai ir papildomai dar programuojama lyg ir atskiros nacionalinės saugomos teritorijos, vadinamojo ekologinio tinklo teritorijos ir europinio lygmens NATURA 2000.
5.4. Visose saugomose teritorijose, nepriklausomai nuo jų statuso, LRBP koncepcijos projekte ir toliau numatoma neproporcingai riboti galimybę žmonėms kurtis naujai nuosavoje žemėje, užmirštant kad būtent kaimiškose vietovėse gyvenantys ir savo valdas tinkamai prižiūrintys žmonės užtikrina sąlygas bioįvairovei bei patraukliam kraštovaizdžiui išsaugoti. Tuo tarpu dokumentuose projektuojamas tik esamo užstatymo palaikymas (naują užstatymą numatant plėtoti tiek, kiek reikalinga santykinai natūralioms teritorijoms tvarkyti, pažinti, pritaikyti rekreacijai ir turizmui.) Tai gali užkirsti galimybes žemės/miško savininkams kurtis savo valdose ir yra galimai orientuojamasi daugiau į įvairius europinius projektus įgyvendinančių saugomų teritorijų direkcijų bei nevyriausybinių aplinkosauginių organizacijų tikslus. Tačiau pastarųjų poros dešimtmečių patirtis rodo, kad tokios projektinės investicijos yra netvarios. Tokias dideles Valstybės biudžeto ir ES paramos lėšas investuojant jau senai turėjo būti apčiuopiamai panaudojamos (citata, 89 psl.) “galimybės tarptautiniame kontekste pasireikšti kaip poilsinės ir galimai gydomosios rekreacijos paslaugas teikiančiai valstybei”. Tačiau norint plėtoti apčiuopiamą ekonominę naudą šaliai teikiantį ekologinio turizmo verslą, atvykstantiems turistams reikalinga išplėtota susisiekimo, apgyvendinimo, maitinimo, laisvalaikio praleidimo infrastruktūra, o ne vien tik mažai lankomi lankytojų centrai, informaciniai stendai ar mediniai takai pažintinėse trasose, po kelių metų jau reikalaujantys kapitalinio remonto. Privačiam verslui kurtis tokiose vietose galimybės iki šiol bereikalingai suvaržomos, o valstybinėms aplinkosauginėms institucijoms sunkiai sekasi (o ir ar reikia?) teikti reikiamos apimties kokybiškas paslaugas turistams. Būtina, kad privatus verslas turėtų galimybė vystyti objektus, kur jau yra rekreacinė infrastruktūra (prie pažintinių takų ar kitų lankomų objektų). Tad išties kelia pagrįstą susirūpinimą, kuomet neįvertinus realios paklausos, didžiulėse teritorijose dėl tik teorinių prielaidų apie poilsinę ir gydomąją rekreaciją, projektuojama atsisakyti netgi tvaraus atsinaujinančių gamtos išteklių naudojimo (pavyzdžiui, miškininkaujant) ir net neįvertinta dėl to nesukurtos vertės ir negautų pajamų apimtys (neatlikta jokia kaštų-naudos analizė). O įvertinti siūlomų sprendimų alternatyvius kaštus yra būtina. Taipogi, atkreiptinas dėmesys, kad nebūtinai anksčiau statyti statiniai yra nūdienos ir ateities reikmes bei situaciją geriausiai atitinkančiose vietose. Juk tam ir rengiami teritorijų planavimo dokumentai, kad parinkti pačius optimaliausius sprendinius, todėl šia prasme nederėtų be rimtų argumentų suvaržyti žemės/miško savininkams jų galimybių.
6) Būtų tikslinga pateikti aiškesnį pagrįstumą deklaruojamo siekio padidinti LR teritorijos bendrą miškingumą iki 38 %. Jau šiuo metu Lietuvos miškingumo didinimo programoje užsibrėžtas 35 % miškingumas yra neįgyvendinamas, tuo tarpu dar 2012 m. patvirtintoje Nacionalinėje miškų ūkio sektoriaus plėtros 2012 - 2020 m. programoje keliami tikslai buvo netgi mažesni (ir vis vien neįgyvendinti). Miško plotų didinimas didžiąja dalimi galimas tik privačių žemių sąskaita, kuriose šiuo metu ūkininkaujama. Kaip tokių ženklių plotų užsodinimas mišku derėtų su deklaruojamu siekiu padidinti kaimo gyvenviečių socialinį - ekonominį gyvybingumą arba urbanizuotų teritorijų kraštovaizdžio palaikymu, puoselėjimu ir eksponavimu?
7) Neišdiskutuotas ir labiau deklaratyvus yra siekis: <...> Miškuose generuojamų bioprodukcinių išteklių naudojimas privalo būti tolydus ne tik visos LR teritorijos kontekste, bet ir atskiro kraštovaizdžio rajono, miškų administracinio ir (arba) teritorinio administracinio suskirstymo bei atskiro miškų masyvo atžvilgiu, įvertinant ne tik pagrindinį miško naudojimą, bet ir šalutinių jo naudojimo rūšių svarbą. <...>
8) Nesuprantama, kodėl LRBP Erdvinės ir funkcinės koncepcijos sprendiniuose ekstensyvus miškų ūkis numatomas ten, kur gausiausia miškų, o intensyvus - kur miškų maža. Be to, miškininkavimo perspektyvos programuojamos remiantis aplinkosaugine perspektyva (citata): <...> Miško eksploatacijos pobūdis, intensyvumas ir racionalumas turi būti tiksliai ekonomiškai pagrįsti, įvertinant jų teikiamas ekosistemines paslaugas. <...> Ypač svarbu užtikrinti vienodo medynų plotų santykio pagal amžiaus klases formavimo prielaidas miškų masyvo ir (arba) atskirame miške bei taikomų kirtimo būdų humanizavimą ne ūkiniuose miškuose, pereinant iš plynų kirtimų į atvejinius ir atrankinius. <...>
9) LRBP Koncepcijos 1 Priedo 3 skyriuje „Rodiklių sistemos tobulinimo rekomendacijos“ LRBP+KONCEPCIJA.+Priedas+Nr.+1.pdf pateikiami rekomendacinio pobūdžio rodikliai koncepcijos rengėjų yra parinkti kaip pradinė informacija formuojant ir plėtojant sprendinių rodiklių sistemą, skirtą Lietuvos Respublikos teritorijos bendrojo plano stebėsenai. Pavyzdžiui:
a. Riboto ir patikimo geoekologinio potencialo gamtinio karkaso teritorijų dalis (%) nuo viso jo ploto. (siektina reikšmė – riboto ir patikimo geoekologinio potencialo gamtinio karkaso (GK) plotų suma 85–90 % nuo viso GK ploto!) Ar tikrai tokią didelę dalį nuo net 65 proc. visos šalies teritorijos užimančio GK bus siekiama renatūralizuoti?
b. Rodiklis “Miškų ekologinė būklės gerinimas” siūlomas vertinti smulkiausio miškų administracinio teritorinio vieneto atžvilgiu ir orientuotas tik į ekstensyvumą naudojime.
c. Rodiklis „Tausojamasis miškų naudojimas” - kokia logika girininkijos (smulkiausio miškų administracinio teritorinio vieneto) lygmeniu siekti siūlomo vienodo skirtingų amžiaus klasių medynų ploto?
	Nesvarstyta
	



4. Valstybės ir savivaldybių institucijų ir įstaigų pasiūlymai: negauta.

5. Subjektų, turinčių įstatymų leidybos iniciatyvos teisę, pasiūlymai:

	Eil.
Nr.
	Pasiūlymo teikėjas, data
	Siūloma keisti
	Pasiūlymo turinys
	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	1
	Seimo nariai P. Urbšys, V. Bukauskas, R. Juška, 2020-03-25.
	
	
	
	Argumentai:
Naujasis LR teritorijos bendrasis planas taps pagrindiniu šalies vystymosi dokumentu, sukuriančiu bendrą ir integralią šalies teritorijos erdvinio, aplinkosauginio, socialinio ir ekonominio vystymo viziją, suformuos naudojimo ir apsaugos prioritetus ir kryptis.
Siekiant detalesnio LR teritorijos bendrojo plano koncepcijos reglamentavimo, siūlytina papildyti Seimo nutarimo projektą nauju 2 straipsniu, kuriuo būtų įtvirtintas siūlymas Vyriausybei koncepcijos įgyvendinimui skirti ne mažesnę kaip 30 procentų dalį iš ES fondų lėšų.
Pasiūlymas:
Papildyti Seimo nutarimo projektą Nr. XIIIP-4276 nauju 2 straipsniu ir jį išdėstyti taip:
„2 straipsnis.
Siūlyti Lietuvos Respublikos Vyriausybei Lietuvos Respublikos teritorijos bendrojo plano valstybės teritorijos erdvinio vystymo krypčių ir teritorijos naudojimo funkcinių prioritetų – koncepcijos nustatytų regioninio planavimo nuostatų įgyvendinimui skirti ne mažiau kaip 30 procentų Europos Sąjungos fondų lėšų.“
	Nesvarstyta
	



6. Komiteto sprendimas ir pasiūlymai:
6.1. Sprendimas: atmesti Lietuvos Respublikos Vyriausybės pateiktą Seimo nutarimo „Dėl Lietuvos Respublikos teritorijos bendrojo plano valstybės teritorijos erdvinio vystymo krypčių ir teritorijos naudojimo funkcinių prioritetų patvirtinimo“ projektą Nr. XIIIP-4276, kadangi Komitetas pritarė alternatyviam Seimo nutarimo „Dėl Lietuvos Respublikos teritorijos bendrojo plano valstybės teritorijos erdvinio vystymo krypčių ir teritorijos naudojimo funkcinių prioritetų patvirtinimo“ projektui Nr. XIIIP-4277.
6.2. Pasiūlymai: nėra.

7. Balsavimo rezultatai: už – 6, prieš – 0, susilaikė – 0.

8. Komiteto paskirti pranešėjai: Andriejus Stančikas.


Komiteto pirmininkas																Andriejus Stančikas


Patarėjas Rolandas Juknevičius

